b'\n_START_ARTICLE_\nGra\xc4\x8di\xc5\xa1\xc4\x87e\n_START_SECTION_\nLega\n_START_PARAGRAPH_\nGra\xc4\x8di\xc5\xa1\xc4\x87e je zgodovinsko in arhitekturno pomemben kraj. Le\xc5\xbei v osrednji Istri ob cesti Pazin-Kr\xc5\xa1an-Vozili\xc4\x87i- Plomin na nadmorski vi\xc5\xa1ini 448 m, jugovzhodno od Pazina, od katerega je oddaljen okoli 8 km.\n_START_SECTION_\nArhitektura\n_START_PARAGRAPH_\n\xc5\xbdupnija je bila ustanovljena okoli leta 1000. Urbar pazinske grofije iz 15. stoletja omenja svobodne kmete in plemi\xc4\x8de s hrva\xc5\xa1kimi priimki. Kraj je zanimiv po mestnem obzidju z mestnimi vrati iz 15. stoletja in deloma ohranjenem vogalnem srednjeve\xc5\xa1kem obrambnem stolpu iz leta 1500. Poleg mestnih vrat je v celoti ohranjena lo\xc5\xbea, zgrajena leta 1549. Na glavnem trgu so ostanki rezidence pi\xc4\x87anskega \xc5\xa1kofa iz 15. stoletja, gotska cerkev svete Marije zgrajena leta 1425, pala\xc4\x8da dru\xc5\xbeine Salamon, zgrajena leta 1549 in vrsta hi\xc5\xa1 iz 15. stoletja. V baro\xc4\x8dni triladijski \xc5\xbeupnijski cerkvi svetega Fumije, zgrajena leta 1769, hranijo leseno razpelo iz 13. stoletja. V ru\xc5\xa1evinah cerkve svetega Pankraca pa so ostanki fresk iz 15. stoletja.'